**Csorvás Város**

**TELEPÜLÉSI KÖRNYEZETVÉDELMI PROGRAMJÁNAK**

**időszakos áttekintése**

2020.

Csorvás Város Önkormányzata a környezetvédelmi programját 2017-2022-ig terjedő időszakra készítette el. A Pénzügyi-, Gazdasági-, Városfejlesztési Bizottság a lakóhelyi környezet állapotának vizsgálatával együtt áttekintette a program elfogadását követő időszakban történt környezetvédelmi változásokat, vizsgálta a környezetvédelmi program célkitűzéseinek megvalósulását a program fejezeti alapján:

**Levegő**

A levegő tisztaságának védelme érdekében elérendő célok:

* A szilárd burkolatú utak arányának növelése.

Település közúthálózatának jelenleg közel 70%-a szilárd burkolatú út. Pályázati lehetőségek kihasználásával forrást kell teremteni újabb utcák aszfaltburkolttal történő lezárásra, a megépült útalapok aszfaltozására.

* A külterületi földutak karbantartásának megoldása.

A gazdálkodók, az Önkormányzat és a Csorvási Gazdák Termelőszövetkezet összefogása megoldási alternatívák kidolgozása.

* Korszerű fűtési módszerek, alternatív energiaforrások használatának ismertetése a lakossággal, ösztönzés bio tüzelőanyagok használatára.
* Allergén gyomnövények hatásainak ismertetése, bírság kiszabása a gyomos ingatlanok tulajdonosai terhére, közérdekű védekezés elrendelése.
* Gyomirtás közmunkaprogram keretében;
* A gazdák ösztönzése a külterületi állattartó farmok kialakítására.
* Véderdők telepítése a szélerózió okozta károk csökkentésére.
* A 47-es számú főút elkerülő szakaszának megvalósítása, mely az Országos Területrendezési Tervben szerepel.

A szilárd burkolatú utak arányának növelése tekintetében előrelépést jelent, hogy az önkormányzat már korábban fejlesztette az útépítéshez, útkarbantartáshoz szükséges eszközeit, gépparkját. A porterhelés csökkentését szolgálja, hogy a közel 1 km hosszú Aradi utcai közutat aszfaltburkolattal látta el az önkormányzat. Így a település közútjainak 75,5 % pormentes, szilárd burkolatú. A külterületi utak önkormányzati tulajdonban vannak, karbantartásuk tekintetében szintén nagy előrelépés, az, hogy az önkormányzat saját földmunkagéppel rendelkezik. A külterületi utak védelme, karbantartása tekintetében jelentős feladat hárul a mezőgazdasági munkagéppel rendelkező gazdálkodókra is. A Csorvási Gazdák Zrt. az általuk gyakran használt földutakat folyamatosan karbantartja.

A lakosságot az önkormányzat legtöbb esetben a Csorvási Híradó hasábjain tájékoztatja a környezetkímélő fűtési módokról, e mellett többször ismertetésre került már a különböző hulladékkal, szeméttel történő fűtés egészségkárosító, környezetszennyező hatása. A Polgármesteri Hivatalban lévő szórólapok is tájékoztatást nyújtanak az ügyfelek számára arról, hogyan lehet környezetkímélő, és energiatakarékos módon fűteni.

A Városháza épületének és néhány önkormányzati intézménynek a villamos energia ellátása alternatív energiaforrás (tetőszerkezetén elhelyezett napelem) által termelt energiával történik. Szintén közmunkaprogram keretében gyártják a biobrikettet, ezzel is ösztönzik a lakosságot bio tüzelőanyag használatára.

Csorvás belterületén a gyomirtás közmunkaprogram kertében történik. E program keretében végzik a külterületi csatornák környezetének, és medrének a gyomtalanítását. Önkormányzati rendelet szabályozza az ingatlantulajdonosok, ill. használók feladatát az ingatlanuk és az ingatlan előtti közterület gyomtalanítása tekintetében. Ez irányú kötelezettségüket elmulasztókat a Polgármesteri Hivatal felszólítja a feladat elvégzésére. Parlagfűvel borított területek esetében az önkormányzatnak jogszabályi felhatalmazás alapján közérdekű védekezést kell elrendelnie.

Az állattartásról, valamint az ehhez kapcsolódó építésügyi szabályok megállapításáról szóló 14/1994. (X.7.) önkormányzati rendeletet a Képviselő-testület hatályon kívül helyezte, mert magasabb rendű jogszabály úgy rendelkezik, hogy állatlétszám önkormányzati rendeletben nem szabályozható. Egyes állattartással kapcsolatos szabályok beiktatásával módosult a település helyi építési szabályzata.

A 47-es számú főút Csorvást elkerülő szakasza megvalósításnak ütemezéséről a gyorsforgalmi és a főúthálózat hosszú távú fejlesztési programjáról és nagytávú tervéről szóló 1222/2011. (VI.29.) kormányhatározat rendelkezik. A főút elkerülő szakaszának megvalósítása a hosszú távú program IV. programciklusának időszakára 2020-2027-re van betervezve, nagytávon pedig a gyorsforgalmi út részeként kerül továbbfejlesztésre. Ezt a nagytávú változatot a jelenleg hatályos Országos Területrendezési Terv is tartalmazza.

**Zaj és rezgésvédelem**

Elérendő célok

* A helyi közutak folyamatos karbantartása, kátyúzása.
* A 47-es számú főút elkerülő szakaszának megépítése.
* További ösztönzés a környezetbarát közlekedési módok igénybevételére.
* Zenés szórakozóhelyek esetében zajkibocsátási határértékek meghatározása.
* Önkormányzati rendelet megalkotása a zajjal járó tevékenységek végzésének szabályozásáról.

A 47-es számú főközlekedési út burkolat-megerősítése és a párhuzamos kerékpárút elkészítését követően javulás mutatkozik a Rákóczi és Békéscsabai utcák épületeit terhelő zaj- és rezgésterhelés tekintetében. Az önkormányzat minden évben elvégzi az önkormányzati tulajdonban lévő közutak karbantartást, a szükséges kátyúzási feladatokat és szakaszosan végzi a felhízott útpadkák nyesését. A helyi közutak karbantartását az önkormányzat tulajdonában lévő gépekkel oldják meg. Pályázati forrás felhasználásával új aszfaltburkolatot kapott a Batthyány utcának a Rákóczi és Gremsperger utcák közötti szakasza, és a Gremsperger utcának a Batthyány és Arany János utcák közötti szakasza.

A környezetbarát közlekedési mód Csorváson nagyon népszerű, hiszen a lakosság nagy része a településen belül kerékpárral közlekedik. A 47-es út melletti kerékpárút megépítésével, és a 2019-ben elkészült Gerendás-Csorvás közötti kerékpárút megvalósulásával lehetőség nyílt arra is, hogy a környező településekre biztonságosan, balesetmentesen el lehessen jutni kerékpárral.

A zenét szolgáltató szórakozóhelyek részére a Jegyző kérelemre zajkibocsátási határértéket határoz meg.

**Víz**

Elérendő célok:

* A szilárd burkolatú utak menetén újabb szikkasztórendszerű árok készítése;
* A meglévő szikkasztó rendszerű csapadékvíz elevezető árkok karbantartása, tisztítása;
* Összefüggő csapadékvíz elvezető csatornahálózat kiépítése a belterületen;
* Az önkormányzati tulajdonban lévő, bel- és külterületei belvízelvezető művek folyamatos karbantartása, tisztítása;
* Felszín alatti vizek védelme a belterületi állattartásból eredő talajszennyezés megelőzése, csökkentése. Az állattartásból eredő esetleges talajvízszennyezés megakadályozása és a keletkező hígtrágya megfelelő kezelése érdekében az állattartás körülményeinek helyi szabályozása, ill. az előírások betartásának ellenőrzése.
* A növényvédő szerek és műtrágyák szakszerű kijuttatásával a nitrátosodás megelőzése.
* A mezőgazdasági termesztés során használt kemikáliák tárolására vonatkozó előírások betartásával a talajvízszennyezés megelőzése.
* Az ivóvíz hálózat vezetékrendszerének a teljes cseréje. A megvalósítás csak pályázati forrásból lehetséges. Várható költsége megközelítőleg 1-1,5 milliárd forint.

A helyi közutak mentén lévő szikkasztó rendszerű árkok karbantartása folyamatosan, a közmunkaprogram keretében történik. Szintén közmunka program keretében végzik a Sárgás nevű záportározó és a Dögös-Kákafoki főcsatorna között kiépített belvíz elvezető csatorna karbantartását, tisztítását, és a belvízelvezető művek karbantartását, tisztítását.

A belterületen összefüggő csapadékvíz elvezető hálózat kiépítése megfelelő pályázati forrásból valósulhat meg.

Közép-Békési Térség Ivóvízminőség-javító Önkormányzati Társulás beruházásában Európai Uniós pályázaton elnyert forrásból készül az a regionális ivóvíz vezeték, amelyen Lőkösháza- Kevermesről Csanádapácán át érkezik Csorvásra az európai uniós normáknak megfelelő minőségű ivóvíz.

Afelszín alatti vizek védelme tekintetében a belterületi állattartásból eredő talajszennyezés megelőzése, csökkentése érdekében műszaki védelemmel ellátott, vízzáró trágyatároló, és csurgalékvíz felfogására alkalmas tároló használatára hívja fel a Jegyző, az állattartót akkor, ha helytelen trágyatárolásról, vagy állattartásból eredő szaghatásról érkezik bejelentés.

Az ivóvíz hálózat vezetékrendszerének cseréje csak pályázati forrásból lehetséges. Azonban az Alföldvíz Zrt. szakaszosan elvégzi a hálózat csomópontjainak rekonstrukcióját. Ezeken a szakaszokon megtörténik a vezetékcsere. A rekonstrukciós munkák költségét az önkormányzat saját költségvetetéséből fedezi.

**Talaj**

Elérendő célok:

* A környezetkímélő mezőgazdasági termelési módszerek széleskörű elterjesztése, ezáltal a környezetvédelmi célkitűzések megvalósulása,
* A természet értékeinek, a táj, a termőföld és a vízkészletek állapotának megőrzése és javítása,
* Tápanyag visszapótlása a talajba;
* Ökogazdálkodás népszerűsítése.
* A szélerozió csökkentésére erdősávok telepítése a külterületen.
* Házi komposztálás, a komposzt saját telken történő felhasználása.
* Szakmai előadások, fórumok rendezése, a szaktanácsadás elterjesztése a szakmai tudás emelése érdekében. A talaj védelme érdekében ismeretterjesztő cikkek megjelentetése a Csorvási Híradóban.

A környezetkímélő mezőgazdasági termelési módszerek elterjesztését, ezáltal a környezetvédelemi célkitűzések megvalósítását Önkormányzatunk kiemelten kezeli. Az önkormányzat által használt szántóingatlanokon főleg ilyen szempontok szerint folyik a gazdálkodás. A környezetkímélő mezőgazdasági termelési módszer alkalmazásának egyik oka, a Közös Agrárpolitika (az Európai Unió mezőgazdasági támogatási rendszere). A reform eredményeként 2015-től bevezetésre került a környezetvédelmet támogató és erősítő zöldítési program. Az önkormányzat gazdálkodása néhány éve e termelési mód szerint történik. Az első időszakban a START munkaprogram keretében a jelenleginél nagyobb termőterületen folyt a gazdálkodás, ekkor 5 ha területen alkalmazták a zöldítést. Zöldtrágyaként olajretek és fehér mustár keverékét szántották be a talajba. A jelenlegi gazdasági évben már csak 1,1 ha területen történt zöldítés, amelynek keretében kezdeti fejlődési szakaszban lévő zöld növényt tárcsáztak be a talajba. Azon túl, hogy ez a gazdálkodási forma a területalapú támogatás elnyerésének egyik feltétele, az önkormányzat érdeke is alkalmazni a környezetkímélő termelési módot, hiszen a talaj szerkezetének javítása elengedhetetlen zöldtrágya, vagy szervestrágya felhasználása nélkül. Az önkormányzatnak zöldtrágya alkalmazására van lehetősége.

A termőföld és a vízkészlet állapotának megőrzésében szintén óriási jelentősége van a szerves anyag felhasználásának. A szellős, laza szerkezetű szántó fizikailag is alkalmas élőlények befogadására (pl.földi giliszta, vakond), és az ilyen minőségű talajszerkezet gazdálkodik is a vízzel. A víz mozogni tud a talajban, továbbá a talaj tárolni tudja a vizet.

A környezetvédelmi program célkitűzéseinek megvalósítása tekintetében már nagy sikert jelent, ha e módszer alkalmazásával csökkenthető a szervetlen hatóanyagú kemikáliák aránya.

A szélerózió csökkentése érdekében a külterületen néhány dűlőút mentén fasorokat telepített az önkormányzat. Sajnos a rendkívüli aszály és hőség miatt nehéz megvédeni az új telepítést.

A talajvédelem érdekében már több esetben jelent meg a házi komposztálást népszerűsítő cikk a Csorvási Híradóban.

**Táj, természeti értékek**

Elérendő célok:

* A helyi természeti értékeink megóvása.
* A természet közeli élőhelyek megőrzése.
* A helyi védelem alatt álló természeti értékeknek a természet megőrzési tervben foglaltak szerinti gondozása, ápolása.
* Az tanulók bevonása a helyi természeti értékek megőrzésébe, ismeretek átadása számukra a helyi természetvédelemről.
* Dűlőutak fásítása, védőerdősávok telepítése a biodiverzitás növelése, ökológiai folyosók folytonosságának biztosítás érdekében.

Csorvás Város Önkormányzata 1993-ban helyezte helyi oltalom alá a településen fellehető építészeti és természeti értékeket. A helyi értékek felsorolását, megnevezését Csorvás Nagyközség Önkormányzatának a 20/1993. (X.8.) rendelete tartalmazza. 1993. óta több változás történt mind a szabályozás terén, mind pedig a védelem alatt álló értékek tekintetében, hiszen az évek során több objektum elpusztult, megsemmisült.

2010-től új központi szabályozás lépett életbe a jogszabályszerkesztés és a természetvédelem tekintetében, ezért a Képviselő-testület megalkotta az új, a természeti és építészeti értékek helyi védelméről szóló 15/2011. (X.28.) önkormányzati rendeletét. 2018-tól az építészeti értékeket a településkép védelméről szóló 9/2018. (VI.1.) önkormányzati rendelet szabályozta, ezért a természeti értékek helyi oltalma érdekében megalkotásra került, és jelenleg is hatályos Csorvás Város Önkormányzata Képviselő-testületének a természeti értékek helyi védelméről szóló 10/2018. (VI.1.) önkormányzati rendelete. A rendelet 1. számú melléklete tartalmazza a helyi természetvédelmi értékek felsorolását, a terület jellegét (pl. természeti emlék, természetvédelmi terület stb.) a terület kiterjedését, helyrajzi számát, és a védetté nyilvánítás indokát. A rendelet 2. számú melléklete pedig Csorvás város helyi jelentőségű védett természeti területeinek természetvédelmi kezelési tervét tartalmazza.

Csorvás Város Önkormányzata nagy gondot fordít arra, hogy a helyi természeti értékeket a természet-megőrzési tervben foglaltak szerint gondozza, ápolja. Az általános iskolai tananyagban szerepel a helyi természeti értékek megismertetése a tanulókkal, azok védelme, gondozása. Egyes osztályok „örökbe fogadnak” természeti értékeket, és gondoskodnak azok védelméről, megóvásáról.

**Építészeti értékek**

Elérendő célok:

* A település tervszerű rendezése révén a lakosság számára egy egészséges, kulturált, jó közérzetet biztosító lakókörnyezet kialakítása.
* A helyi védelem alatt álló épületek állagának megóvása, javítása.
* A településképet meghatározó elemek összehangolása, a hagyományos és modern építészeti módok harmonikus alkalmazása.
* A településképet rontó, rossz állapotú épültek tulajdonosait kötelezni kell a karbantartási munkák elvégzésére.
* A településkép jellegének védelme építéshatósági eszközökkel.
* Települési arculati kézikönyv elkészítése.
* Új helyi építési szabályzat készítése a hatályos jogszabályi előírásoknak megfelelően.

2018-ban készült el Csorvás Településképi Arculati Kézikönyve, amelyet Molnár Zoltán Gyula főépítész közreműködésével az M L R Studio Kft. állított össze. A színes képekkel illusztrált Csorvás Településképi Arculati Kézikönyve szemléletformáló célt szolgál, a településképi jellemzők bemutatásának és minőségi formálásának eszköze, amely feltárja és ismerteti a településen belül jól elkülönülő egyes településrészek arculati jellemzőit és értékeit, továbbá javaslatot tesz a településképhez illeszkedő építészeti elemek alkalmazására.

Csorvás Város Önkormányzatának Képviselő-testülete jogszabályi felhatalmazás alapján 2018-ban alkotta meg a településkép védelméről szóló 9/2018. (VI.1.) önkormányzati rendeletét. Az önkormányzati rendeletben meghatározásra kerültek a településképi követelmények, és a településkép védelmével kapcsolatos egyes szabályok. E rendelet hatálybalépésével egyidejűleg hatályát vesztette Csorvás Város Önkormányzata Képviselő-testületének a természeti és építészeti értékek helyi védelméről szóló 15/2011.(X.28.) önkormányzati rendelete. A rendelet véleményezési eljárása során kialakított észrevételek alapján a településkép védelméről szóló 9/2018. (VI.1.) önkormányzati rendelet is hatályát vesztette Csorvás Város Önkormányzata Képviselő-testületének a településkép védelméről szóló 16/2019. (XI.28.) önkormányzati rendelete megalkotásával.

Az önkormányzat településképi rendeletben állapította meg:

*a)* a helyi építészeti örökség területi és egyedi védelmét (a továbbiakban: helyi védelem), illetve a védelem megszüntetését,

*b)* a településszerkezet, településkarakter, tájképi elem és egyéb helyi adottság alapján a településképi szempontból meghatározó területeket,

*c)* a településképi követelményeket,

d) a reklámokra-, valamint a reklámhordozókra, cégérekre, továbbá az egyéb műszaki berendezésekre vonatkozó követelményeket,

e) a településképi véleményezési-, bejelentési-, és kötelezési eljárás szabályait.

A rendelet alkalmazásában egyik legfontosabb, és új elem a településképi bejelentési és kötelezési eljárás. Településképi bejelentési eljárást különösképpen az ingatlan közterület felé eső részén, vagy a közterületről látható részén történő, az építmény elhelyezése, átalakítása, vagy korszerűsítése esetén kell lefolytatni. A településképi kötelezés keretében a polgármester az önkormányzati rendeletben megfogalmazott településképi követelmények be nem tartása esetén az ingatlan tulajdonosát az építmény, építményrész felújítására, átalakítására, helyrehozatalára vagy elbontására kötelezheti.

A helyi védelem alatt álló épületek állagának megóvására, javítására a településképi rendelet alapján, településképi kötelezési eljárás keretében van lehetőség.

A településképet rontó, rossz állapotú épültek tekintetében az önkormányzat jelzéssel él az illatékes építésügyi hatóság felé. A hatóság kötelezheti az ingatlan tulajdonosát jó karbantartási feladatok elvégzésére.

**Zöldfelületi rendszerek**

Elérendő célok:

* A település zöldfelületeinek folyamatos gondozása, megújítása.
* Gyepfelületek ápolása, a beteg, sérült fák, fasorok szakszerű metszése, kipusztult fák eltávolítása.
* A szerkezeti szempontból fontos utcák egységes fásítása, várostűrő, ellenálló fajokból
* A közterületeken, új fasorok telepítése, lehetőség szerint a gyümölcsfák közterületre való telepítését elkerülve. Hiányos fasorokban az egyedek pótlása azonos fafajokkal.
* A belterületi zöldfelület arányának növelése, belterületi utcák fásítása.
* Zöldfelületi kataszter elkészítése a település kül- és belterületére vonatkozóan.
* Kártevők elleni védekezés.

A település zöldfelületeit folyamatosan gondozzák, a gyepfelületeket ápolják, a beteg sérült fa részeket, a kipusztult fákat eltávolítják. A kártevők elleni védekezés a szükséges mértékben megtörténik, különös tekintettel a köztemetőben lévő gesztenyefákra és a Rákóczi utcai gömbszivarfákra, amelyek kevésbé ellenállóak a kártevőkkel szemben. A település zöldfelületi rendszerének fejlesztése tekintetében 2014 óta a folyamatos a fásítás. Közel 3000 akáccsemetét ültettek el a külterületen az újonnan épült belvízelvezető csatorna mentén, a belterületen a Táncsics utca vasút felőli oldalán a Bajcsy-Zsilinszky és az Arany János utcák közötti szakaszon és az izraelita temető melletti területen. Összesen 250 db nyírfát telepítettek a köztemetőbe, a Millenniumi emlékparkba, valamint a Hérics szálló környékére. A köztemető melletti volt dögtér területére és a belterületi parkokba 300 db tölgyfát ültettek el. Vérszilva fasor telepítése történt az Arany János utcán a Hunyadi és Rákóczi utcák közötti szakaszon, a Kossuth utcán a Kisfaludy utcától a Petőfi utcáig, továbbá az István király utcai iskola és óvoda környékére. Az előbbieken túl szilfákat ültettek a parkokba és a régi dögtér területére. A sportpályán és a környékén is történt fásítás, ide akác, tölgy és szilfák kerültek. A település közterületein elszórtan jó néhány értékes spirálfűz fa telepítése történt meg. Több, mint 100 darabra tehető azoknak a japánbirs-, spírea-, cserszömörce-, jezsámen-, rózsalonc díszcserjéknek a száma, amelyeket az emlékparkba, és egyéb közterületre ültettek. A köztemető melletti utat szegélyezi közel 3000 db turkesztáni szil cserje. A temetők területére ültettek több, az ott lévő környezethez illeszkedő szomorú barka fát.

2019-ben közel 400 db fát ültettek a közterületre, a parkokba, a köztemetőbe és a sportpályára.

### Közműhálózat

Elérendő célok:

* Energiagazdálkodás tekintetében a jelenlegi energiafelhasználást csökkenteni kell, az elérhető legkisebb szintre, a jelenlegi rendszerek korszerűsítésével, energiatakarékos eszközök alkalmazásával.
* Helyes energiafelhasználási módok széleskörű ismertetése.
* Infrastrukturális fejlesztések megvalósulás során törekedni kell a városképet rontó légkábelek földkábellel történő kiváltására.
* Megújuló energiaforrások alkalmazási lehetőségeinek vizsgálata.
* Ösztönzés a megújuló energiaforrások használatára, intézményi és lakossági szinten.

Az energiagazdálkodás területén több beruházás történt. A Tornacsarnokban és a Művelődési Házban a gázfűtést korszerű hőszivattyús rendszerre cserélték le. A Bocskai utcai óvodában az elektromos energiát napelemek által állítják elő.

2018-ban elkészült a Polgármesteri Hivatal, az Arany János úti óvoda, a Bocskai utcai óvoda-bölcsőde, és az ESZI energetikai korszerűsítésére. A projekt keretében korszerű fűtési rendszert alakítottak ki, és ezzel egyidejűleg elkészültek azok a beruházások, amelyek megvalósításával az épületek elektromos energia ellátást napelemekkel biztosítják. Lakossági szinten is egyre népszerűbbé válik az ingatlanok napelemmel vagy napkollektorral történő energia-ellátása.

Az ingatlanok rácsatlakozása az elektromos hálózatra jogszabályi előírás szerint már csak földkábellel lehetséges, így a városképet rontó légkábelek mennyisége már nem növekszik.

**Hulladékgazdálkodás**

Elérendő célok:

* A hulladéktelep utómonitoringozási feladatainak ellátása.
* Ismeretterjesztés, szakmai anyagok megjelentése a Csorvási Híradóban.
* A köztisztaság fenntartásáról szóló 9/2009.(V.29.) KT számú rendeletben foglalt rendelkezések betartásának ellenőrzése.
* A szelektív hulladékbegyűjtés (főként a csomagoló anyagok és a zöldhulladék esetében) arányát, hatékonyságát, valamint az így begyűjtött hulladékok hasznosításának mértékét fokozni kell a program időszakában.

A Csorvás, Külterület 098/3 hrsz-ú területen lévő rekultivált hulladéktelep utómonitoringozási feladatait folyamatosan ellátja a Polgármesteri Hivatal. A volt hulladéktelep környezetében lévő két darab talajvíz minőség figyelő kútból évente egy alkalommal akkreditált laboratórium vesz mintát, és az értékeket megküldi a Polgármesteri Hivatal részére. Az önkormányzat a rekultivált hulladéktelep kapcsán minden évben teljesíti adatszolgáltatási kötelezettségét a Földművelésügyi Minisztérium felé, az Országos Környezetvédelmi Információs Rendszerhez (VMOKIR). Továbbá minden évben összefoglaló jelentés készül a Békés Megyei Kormányhivatal Környezetvédelmi és Természetvédelmi Főosztály számára. Okleveles környezetvédelmi szakmérnök készítette el a telep 2016-2019. évre vonatkozó értékelő jelentését, melyet a Békés Megyei Katasztrófavédelmi Igazgatóságnál működő területi vízügyi hatósághoz nyújtott be az önkormányzat.

A Csorvási Híradóban folyamatosan jelennek meg hulladékgazdálkodási témájú cikkek.

Csorvás Város Önkormányzata Képviselő-testületének a köztisztaság fenntartásáról szóló 9/2009. (V.29.) önkormányzati rendeletében foglalt rendelkezések betartásának ellenőrzése folyamatos.

Csorváson 2005 óta történik szelektív hulladékgyűjtés. Napjainkban már szinte minden hulladékgazdálkodási közszolgáltatást igénybe vevő ingatlant ellátott a DAREH Önkormányzati Társulás szelektív hulladékgyűjtő és zöldhulladék gyűjtő edényekkel. A Városháza udvarán szelektíven gyűjthető az üveghulladék. 2019-ben nagy sikerrel elektronikai hulladékgyűjtést szervezet az önkormányzat.

**Környezeti tudat – szemlélet**

Elérendő célok:

* Az óvodai nevelés és általános iskolai oktatás során a környezettudatos nevelési elvek alkalmazása, gyakorlati szempontú megközelítésben.
* Lakossági tájékoztató fórumok szervezése a környezetvédelem és fenntarthatóság témakörében, civil szervezetek bevonásával.
* A tudatos vásárlás és újrahasznosítás ösztönzésével a hulladék keletkezésének megelőzése.
* A vállalkozások szemléletformálása, környezettudatosságának növelése.

Az önkormányzat a Csorvási Híradó hasábjain megjelenő környezetvédelemmel foglalkozó cikkekkel igyekszik a másként gondolkodó lakosság szemléletét környezettudatosabbá formálni. A Csorvási Híradó minden ingatlanba ingyenesen eljut, így a település minden lakosának lehetősége van az abban megjelent írásokat elolvasni. A Képviselő-testület számára készült, a lakóhelyi környezet állapotával foglakozó előterjesztések rövidített változata is megjelenik évek óta a Csorvási Híradóban. Bízunk abban, hogy a cikkeket az a célcsoport is elolvassa, akinek szól, és talán jobb belátásra bírja a másként gondolkodókat.

Ebben az évben történt meg Csorvás Város Local Agenda 21 Fenntartható Fejlődés Helyi Programjának a felülvizsgálata. A Local Agenda 21 program 2014-ben készült el, a 2020. évi felülvizsgálat célja az eltelt időszak változásainak nyomon követése a programban meghatározott indikátorok, és a felülvizsgálati tematika szerint.

Kérem a Tisztelt Képviselő-testületet, hogy vitassa meg az előterjesztést, és vita után szíveskedjen annak elfogadásáról dönteni.

### Csorvás, 2020. szeptember 23.

Dr. Kaszai Balázs s.k.

bizottsági elnök

Határozati javaslat:

……./2020 (……..) KT. h a t á r o z a t

tervezet

Csorvás Város Önkormányzatának Képviselő-testülete Csorvás Város települési környezetvédelmi programjának időszakos áttekintéséről szóló beszámolót a jelen határozathoz csatolt előterjesztés szerinti tartalommal elfogadja.

Felelős: Baráth Lajos polgármester

Határidő: értelem szerint.